NOTĂ INFORMATIVĂ
la proiectul hotărârii Guvernului cu privire la modificarea Hotărârii Guvernului              nr. 556/2016 privind interzicerea importului plaselor de pescuit confecţionate 
din fire polimerice netorsionate

	1. Denumirea autorului și, după caz, a participanților la elaborarea proiectului

	        Proiectul hotărârii Guvernului cu privire la modificarea Hotărârii Guvernului                         nr. 556/2016 privind interzicerea importului plaselor de pescuit confecționate din fire polimerice netorsionate este elaborat de către Ministerul Agriculturii, Dezvoltării Regionale și Mediului în conformitate cu angajamentele Republicii Moldova în cadrul tratatelor internaționale la care este Parte, precum şi prevederile documentelor de politici și actelor normative naționale în domeniul gestionării durabile, protecției și conservării diversității biologice:
Convenţia privind comerţul internaţional cu specii de faună şi floră pe cale de dispariţie (CITES, Washington, 1973). 
- Convenția privind conservarea vieții sălbatice și a habitatelor naturale (Berna, 1979)
· [bookmark: _GoBack]
· angajamentele RM în cadrul Comisiei Generale pentru Pescuit în Marea Mediterană (GFCM) al Organizației pentru Alimentație și Agricultură (FAO) din cadrul ONU, la care RM este Parte membră non-contractantă;
· Obiectivele de Dezvoltare Durabilă și țintele naționalizate pentru atingerea acestora;
· Strategia privind diversitatea biologică a Republicii Moldova pentru anii 2015-2020 și Planul de acţiuni pentru implementarea acesteia, aprobată prin Hotărîrea Guvernului nr. 274/2015;
· Strategia de mediu pentru anii 2014-2023 și Planul de acţiuni pentru implementarea acesteia, aprobată prin Hotărîrea Guvernului nr. 301/2014;
· Legea nr. 149/2006 privind fondul piscicol, pescuitul și piscicultura.


	2. Condiţiile ce au impus elaborarea proiectului de act normativ și finalitățile urmărite


	        Proiectul hotărârii de Guvern cu privire la modificarea Hotărârii Guvernului                             nr. 556/2016 privind interzicerea importului plaselor de pescuit confecționate din fire polimerice netorsionate urmăreşte protecţia resurselor piscicole şi a faunei acvatice în general (păsări, mamifere acvatice), prin prelungirea, până la 31 decembrie 2030, a termenului de interzicere a importului de plase de pescuit confecţionate din fire polimerice netorsionate.
În Republica Moldova, se atestă creşterea rapidă a numărului de specii pe cale de dispariţie, dacă în prima ediţie a Cărţii Roşii (a. 1978) au fost incluse 55 specii de plante, animale şi fungi, ediţia a II-a include deja 242 specii periclitate şi strict periclitate, iar ediţia a III-a conţine deja 427 specii pe cale de dispariţie.
Resursele piscicole ale Republicii Moldova sunt limitate, iar principala provocare constă în asigurarea securităţii vieţii şi sănătăţii populaţiei prin gestionarea eficientă şi durabilă a resurselor biologice acvatice conform funcţiilor lor ecologice şi social-economice.
Este de menţionat că, în Cartea Roşie a Republicii Moldova, ediţia III                      (a. 2015), se regăsesc 23 specii de peşti (nisetru, păstrugă, cegă, morun, lostriţă, caracudă, văduviţă, lin, şalău-vărgat, etc.), comparativ cu 12 specii incluse în ediţia a II-a a Cărţii Roşii (a. 2001).
În acest context, proiectul urmăreşte diminuarea impactului negativ asupra biodiversității acvatice exercitat de către un șir de factori, inclusiv:
· pescuitul ilegal şi exagerat (cu utilizarea ustensilelor interzise, în locuri şi perioade interzise);
· fragmentarea hidrobiotopică şi instalarea diverselor obstacole în deplasarea peştilor (baraje, garduri, dopurile de mâl ş.a.);
      Construcţia barajurilor  (garduri, dopuri de mâl, etc.) pe râuri conduc la perturbarea regimurilor hidrologic, termic, hidrochimic şi hidrobiologic şi cauzează un impact negativ major asupra diversităţii taxonomice şi a productivităţii piscicole în sectoarele de albie. Regimul hidrologic instabil exercită un impact negativ direct şi iremediabil asupra reproducerii speciilor de peşti.
· distrugerea fâşiilor forestiere ale bazinelor acvatice, care în mod natural servesc ca elemente de habitat obligatorii ale speciilor reofil-umbrofile: sp. de porcușori, lipanul, păstrăvul indigen, grindelul, etc.;
· distrugerea locurilor de reproduce a speciilor de peşti prin extragerea ilicită de nisip şi prundiş din albia fluviului Nistru şi râului Prut, cu inducerea a numeroase efecte negative (modificarea regimului natural al curgerii apei, declanşarea şi/sau amplificarea proceselor de eroziune, alterarea calităţii apelor de suprafaţă, micşorarea capacităţii de filtrare şi autoepurare caracteristică substratului nisipos, etc.). 
       Nisipurile şi pietrişurile servesc ca substrat de reproducere a numeroaselor specii litofile şi psamofile de peşti (migratoare, semi-migratoare şi locale) aflate în prezent într-o regresie numerică accentuată, iar efectuarea lucrărilor de extragere exercită un impact negativ major asupra ihtiofaunei;
· distrugerea zonelor umede şi îndiguirea malurilor;
       În condiţii naturale, până la fragmentarea ecosistemelor acvatice şi distrugerea zonelor umede, anual, se înregistrau 9–10 viituri care aveau scop amortizarea efectului inundaţiilor mari şi permiteau reproducerea hidrobionţilor, creşterea şi dezvoltarea puietului în locurile trofic bogate, iar ulterior reîntoarcerea lor în şenalul principal. Distrugerea zonelor umede a periclitat vitalitatea ecosistemelor acvatice şi a provocat decimarea biodiversităţii.
· valorificarea terenurilor limitrofe în scopuri agricole, contrar recomandărilor de menţinere a zonelor tampon intacte, având consecinţe dramatice de erodare activă a solului fertil şi accelerare a proceselor de poluare secundară (îngrăşăminte, pesticide), precum şi colmatare a lacurilor şi albiilor, etc. 
       Gestionarea durabilă a resurselor piscicole (ihtiofaunei) se referă la întreprinderea măsurilor de minimizare a fenomenului de pescuit ilegal, nereglementat şi nedeclarat, reducerea poluării bazinelor acvatice naturale urmare a deversării apelor uzate şi deşeurilor (menajere, de producţie, din sectorul fito- şi zootehnic, industriale, etc.), demolarea barajelor artificiale instalate ilegal, etc.
       Conform studiilor efectuate de către Institutul de Zoologie, ihtiofauna Republicii Moldova se află într-un declin pronunţat, una din cauzele de bază fiind pescuitul ilegal, în locuri interzise şi cu ustensile interzise prin lege.
       Pescuitul ilegal selectiv provoacă degradarea genetică continuă a speciilor de peşti economic valoroase. În acest context, doar în perioada anului 2019, de către Inspectoratul pentru Protecţia Mediului au fost documentate peste 500 cazuri de pescuit ilicit, inclusiv, a speciilor incluse în Cartea Roşie. 
       În cadrul controalelor efectuate au fost ridicate peste 1000 de unelte interzise pentru pescuit, inclusiv, plase de pescuit confecționate din fire polimerice netorsionate. Prejudiciul adus mediului urmare a acestor acţiuni constituie aproximativ 100,0 mii lei.
       Plasele de pescuit confecţionate din fire polimerice netorsionate exercită un impact negativ major asupra biodiversităţii acvatice. 
       Este de menţionat că, confecţionarea, deţinerea, comercializarea şi folosirea acestui tip de plase, este interzisă, de asemenea, prin Legea nr. 149/2006 (Anexa              nr. 1, pct. 17). 
       Plasele, având o masă mult mai mică comparativ cu  cele confecţionate manual sau din fibre vegetale/sintetice, sunt abandonate în bazinele acvatice şi devin capcane invizibile. Peştii care sunt capturaţi în acest tip de plase, în încercarea de a se elibera, provoacă o serie de leziuni mecanice (strangulare, decuparea solzilor, blocarea operculelor).
       Totodată, odată capturat în plasă, peştele devine o pradă uşoară pentru alte specii de răpitori sau pentru păsările ihtiofage, care la rândul lor, devin victime ale plaselor de tip monofilament. 
       Mai mult decât atât, plasele de tip monofilament constituie o capcană nu doar pentru păsări dar, de asemenea, pentru mamiferele acvatice, reptile, amfibieni, care se împotmolesc accidental şi pier.	
       Astfel, luând în considerare impactul negativ major asupra biodiversităţii acvatice (peşti, păsări acvatice, mamifere acvatice) urmare a utilizării ilegale de către pescarii iresponsabili a acestui tip de plase, se impune necesitatea prelungirii termenului de interzicere a importului a acestui tip de plasă pentru minim, 10 ani.
Aprobarea proiectului hotărârii de Guvern va avea un impact pozitiv asupra integrităţii fondului piscicol, va contribui la păstrarea diversităţii genetice ale ihtiofaunei şi conservarea speciilor de peşti periclitate, diminuării presiunii antropogene asupra ecosistemelor acvatice, promovării unui management piscicol eficient, bazat pe gestionarea durabilă a resurselor biologice acvatice, conform prevederilor actelor normative naţionale şi internaţionale.
Totodată, proiectul va avea impact benefic asupra valorificării raţionale a produselor biologice acvatice, asigurând continuitatea ihtiofaunei şi ecosistemelor acvatice în corelaţie cu condiţiile de creştere ale influenţei activităţii antropice.
Cercetările efectuate de către Institutul de Zoologie demonstrează elocvent că se impun măsuri urgente de modificare a cadrului legal, în contextul în care resursele biologice acvatice sunt afectate de pescuitul ilegal, fragmentarea hidrobiotopică şi instalarea ilegală a barajelor pe râuri, distrugerea locurilor de reproducere ale peştilor, etc.


	3. Descrierea gradului de compatibilitate pentru proiectele care au ca scop armonizarea legislației naționale cu legislația UE


	Prezentul proiect de act normativ nu transpune legislația UE dar respectă şi se conduce de angajamentele tratatelor internaționale în domeniul biodiversității la care R. Moldova este Parte (Convenţia privind diversitatea biologică (Rio de Janeiro, 1992), Convenţia privind conservarea speciilor migratoare de animale sălbatice (CMS, Bonn, 1979)).

	4. Principalele prevederi ale proiectului și evidențierea elementelor noi

	        Proiectul prevede extinderea termenului de interzicere a importului de plase de pescuit confecționate din fire polimerice netorsionate, care constituie un factor de risc cu impact negativ major asupra ihtiofaunei şi ecosistemelor acvatice.
        Aprobarea proiectului va contribui la micşorarea prejudiciului cauzat resurselor biologice acvatice şi biodiversităţii în general prin utilizarea acestui tip de plase.
        Luând în considerare vulnerabilitatea ecosistemelor acvatice în contextul presiunii antropogene tot mai accentuate, se impune necesitatea adoptarea unor măsuri urgente în vederea redresării situaţiei şi stoparea procesului de pierdere a biodiversităţii.
        Protecţia, conservarea şi gestionarea durabilă a ecosistemelor acvatice constituie un obiectiv important reieşind din importanţa şi multifuncţionalitatea acestuia, inclusiv, prin asigurarea populaţiei cu resurse piscicole, etc.
        În acest sens, se impune necesitatea ajustării cadrului legal existent în scopul asigurării continuităţii diversităţii biologice acvatice şi ecosistemelor acvatice în ansamblu, în corelaţie cu condiţiile de creştere a presiunii antropogene.
  

	5. Fundamentarea economico-financiară

	         Implementarea proiectului nu necesită alocarea resurselor financiare de la bugetul de stat.


	6. Modul de încorporare a actului în cadrul normativ în vigoare

	Urmare aprobării și publicării prezentului proiect de act normativ nu vor fi modificate, abrogate sau adoptate alte acte normative noi în scopul implementării prevederilor proiectului.


	7. Avizarea şi consultarea publică a proiectului 

	Prezentul proiect de hotărâre de Guvern este elaborat de către Ministerul Agriculturii, Dezvoltării Regionale și Mediului întru respectarea prevederilor legale în vigoare.
Astfel, în conformitate cu art. 20 din Legea nr. 100/2017 cu privire la actele normative, anunţul privind iniţierea elaborării proiectului hotărîrii de Guvern cu privire la modificarea Hotărârii Guvernului nr. 556/2016 privind interzicerea importului plaselor de pescuit confecționate din fire polimerice netorsionate a fost plasat, pe data de 12.08.2020, pe pagina web al Ministerului Agriculturii, Dezvoltării Regionale și Mediului (www.madrm.gov.md) la compartimentul ,,Transparență decizională/Anunțuri de inițiere a elaborării deciziilor”.
Proiectul urmează a fi supus avizării și consultării publice, cu plasarea pe http://www.particip.gov.md. după anunțarea proiectului spre examinare în cadrul ședinței secretarilor generali.

